Logo Únie nevidiacich a slabozrakých Slovenska

Logo Počítačového tábora reSET
---
Workshop 
Užitočné aplikácie
Únia nevidiacich a slabozrakých Slovenska

Počítačový tábor reSET 
6. ročník
Ždiar, 2014

Lektor workshopu - Ondrej Rosík

	Obsah

Úvod
1. Balabolka
1.1 Konvertovanie textu na reč
2. Sharp Keys
3. Mp3DirectCut
3.1 Inštalácia
3.2 prvé spustenie
3.3 Strihanie súborov
3.4 Úprava hlasitosti
Záver

	Úvod

	Na tomto workshope si predstavíme tri užitočné utility:
	- program Sharp keys, ktorý vie premapovať funkcie kláves. Je užitočný, ak vám na notebooku chýbajú klávesy, ktoré často používate.
	- program Balabolka, ktorý vie otvárať viacero textových formátov a vytvárať audio knihy pomocou rečovej syntézy.
	- Program Mp3DirectCut, v ktorom si môžete rýchlo postrihať mp3.

	1. Balabolka

	V programe Balabolka môžete otvárať súbory a následne ich konvertovať na mp3 pomocou syntetických hlasov, ktoré máte v počítači. Podporuje viacero formátov, takže sa dá použiť aj na otváranie rôznych typov dokumentov a ich konvertovanie na txt. Ak ste slabozrakí, môžete si nechať čítať text Balabolkou a v inom okne si napríklad prezerať fotografie.

	Program nájdete na stránke
http://www.cross-plus-a.com/balabolka.htm
	Je dostupná aj inštalačná, aj portable verzia. Ma tomto workshope budeme pracovať s portable verziou.

	Aby ste program mohli spustiť, rozbaľte zip súbor, ktorý ste si stiahli a spustite súbor balabolka.exe.
	V hlavnom okne sú štandardne tieto prvky:
	- Editačné pole: Tu sa zobrazuje text súboru. Môžete sem aj písať. Skúste si sem pokusne napísať nejaký text.
	- záložky s rozhraniami syntézy. Tu môžete prepínať medzi SAPI4, SAPI 5 a Microsoft speech platform.
	- Nasleduje zoznam, v ktorom si môžete vybrať hlas, ktorý chcete používať na čítanie textu. Tento hlas Balabolka použije aj na vytvorenie knihy.
	- tlačidlo About. Zobrazí informácie o hlase.
	- Tlačidlo default: obnoví nastavenia hlasu.
	- Tri posuvníky: prvý určuje rýchlosť hlasu. Druhý výšku a tretí hlasitosť.
	- V okne je prístupný aj panel ponúk.
	Aby ste si mohli nastaviť hlas podľa potreby, je dobré počuť nejaký text. Text v editačnom poli môžete čítať nasledovne:
	- F5: číta od miesta kurzoru.
	- F8: prečíta označený text (NVDA v tomto okne poriadne nečíta označenie, takže sa hodí skôr pre slabozrakých).
	- F9: Prečítaj text v schránke.
	- F6: Pozastaví čítanie. Opätovné stlačenie F6 pokračuje od miesta, kde čítanie skončilo.
	- F7: Zastaví čítanie.
	Všetky funkcie nájdete aj v panely ponúk v menu speech.
	parametre hlasu môžete meniť aj počas čítania, zmeny sa ale nie vždy prejavia okamžite, takže je dobré čítanie zastaviť a znovu spustiť po každej zmene. Ak chcete načítať súbor, z menu file aktivujte položku Open (ctrl+o)
	Venujte pozornosť formátom, ktoré program podporuje. Okrem TXT je tu aj MOBI, CHM, DJVU, DOC, DOCX, EPUB, HTML, ODT, PDF, RTF a iné. Z týchto formátov vie Balabolka len extrahovať text. Po načítaní sa teda stratí formátovanie. Súbory môžete uložiť len vo formáte txt. Ak chcete napríklad prekonvertovať súbor EPUB do txt, Otvorte ho a následne z menu file aktivujte položku save as (ctrl+alt+s).
	V editačnom poli tiež fungujú skratky ctrl+a, ctrl+c, ctrl+x, takže môžete text priamo kopírovať do iného editoru.
	S programom NVDA je práca v editačnom poli Balabolky komplikovaná (stáva sa, že číta úseky textu viackrát za sebou, neoznamuje výber a podobne). Preto odporúčam s textom pracovať v inom editore.

	1.1 Konvertovanie textu na reč

	Ak máte elektronickú textovú knihu, ktorú chcete čítať napríklad v mp3 prehrávači, môžete si vytvoriť mp3 verziu. Knihu Balabolka prevedie pomocou hlasov, ktoré máte v počítači (Môže to byť napríklad eSpeak alebo Wintalker voice).
	Kvalitu zvuku môžete nastaviť z menu options (Shift+F5).
	Teraz sme na záložke options. Prvý zoznamový rámik určuje vzorkovaciu frekvenciu, bitrate a kanály pre nahrávky vo formáte wav. Tí, ktorí pracujú s audiom budú poznať význam hodnôt, pre ostatných postačí, ak necháme hodnotu na Default for voice.
	- začiarkávacie pole Use this audio format for reading aloud also: Ak začiarknete, kvalita z predošlého zoznamového rámiku sa prejaví aj pri čítaní nahlas.
	- nasledujú záložky s rôznymi formátmi. Nastavenie kvality budeme ilustrovať na formáte mp3, keďže ten budete asi potrebovať najčastejšie.
	- prepínač constant /variable bitrate: Určuje, či sa kvalita má nastaviť rovnako na celý súbor (constant), alebo sa bude meniť v závislosti od zvuku (variable).
	Ak nastavíte prepínač na hodnotu constant, môžete v nasledujúcom zozname vybrať konštantnú kvalitu. Možnosti sú od 16 (veľmi nekvalitné) až po 320 (vysoká kvalita). Aby ste nemali súbory príliš veľké, ale aby ste mali rozumnú kvalitu, odporúčam hodnoty v rozmedzí 64 - 128.
	- Ak nastavíte hodnotu na variable, Namiesto zoznamu sa objaví posuvník. Ten určuje rozpätie v akom sa bude kvalita meniť. Pre potreby reči úplne postačí niečo okolo 33 percent.
	Podobné nastavenia nájdete aj na záložkách ogg, wma, mp4.
	- Začiarkávacie pole Play sound when saving of audio file is finished: Ak začiarknete, Balabolka po skončení konvertovania prehrá zvuk.
	Ak používate telefón so systémom Symbian, alebo váš prehrávač nedokáže prehrávať súbory v správnom poradí, prejdite zo záložky options na záložku playlist a začiarknite pole Create playlist. Následne sa tabulátorom presuňte na prepínač a nastavte typ playlistu na m3u. To zaručí, že pri konverzii sa vytvorí súbor vo formáte m3u, ktorý môžete použiť na správne usporiadanie súborov.
	- Nastavenia uložíte tlačidlom OK.

	Text na reč môžete teraz konvertovať dvomi spôsobmi:
	Ak chcete súbor skonvertovať do jedného audio súboru, postupujte nasledovne:
	- Nastavte si kvalitu v dialógu Options (shift+F5).
	- otvorte súbor File >open (ctrl+O).
	- Aktivujte položku file >save audio (ctrl+w).
	- Vyberte miesto, kam sa má súbor uložiť, zadajte názov a vyberte formát.
	po aktivovaní tlačidla Uložiť sa spustí konverzia textu.
	pri konvertovaní  do formátov ako ogg, mp3 a pod budete počuť dva procesy. Najprv vytvorenie wav súboru s textom a potom konvertovanie wav súboru do požadovaného formátu.

	Ak je súbor, ktorý chcete konvertovať veľký, môžete ho nechať rozdeliť na malé časti, medzi ktorými sa budete môcť rýchlo orientovať aj v prenosnom prehrávači.
	postup:
	- Nastavte si kvalitu v dialógu Options (shift+F5).
	- otvorte súbor File >open (ctrl+O).
	- Vytvorte priečinok, kam sa uložia výsledné súbory.
	- Aktivujte položku file > Split and convert to audio files (ctrl+F8).
	- otvorí sa nové okno, ktoré obsahuje tieto prvky: (sú nesprávne popísané, preto NVDA nečíta ich názvy. Dajú sa ale vyčítať cez prezeranie obrazovky).
	- Editačné pole output file folder: Sem zadajte cestu k priečinku. Cestu môžete nastaviť aj cez dialóg Windows po aktivovaní tlačidla Browse.
	- Zoznamový rámik audio file format: tu nastavte požadovaný formát.
	- Editačné pole base output filename: Sem môžete zadať názov súboru, ak vám nevyhovuje aktuálny názov.
	- Editačné pole Starting Output File Sequence Number: Určuje od ktorého čísla sa má začať číslovanie.
	- prepínač Sekvence number: Má dve možnosti: After filename: Zadá číslo za názov súboru. Before filename: zadá číslo pred názov súboru.
	- Nasleduje súbor začiarkávacích polí, ktorými môžete určiť, podľa čoho bude Balabolka deliť súbory.
	- Najjednoduchšie je deliť podľa veľkosti v kilobajtoch. To docielime tak, že začiarkneme pole by size of text blocks. Presvedčíme sa, že ostatné polia nie sú začiarknuté, ostatné polia preskočíme a do editačného poľa Text Block Size: KB zadáme veľkosť napríklad 20 (to je 20000 znakov, čiže zhruba 11 normostrán textu).
	-nasleduje tlačidlo Pronounce number of block. Po jeho aktivovaní máte tieto možnosti:
	- Začiarkávacie pole At the beginning of Blocks: Na začiatku súboru povie číslo. odporúčam začiarknuť.
	- At the End of block. Na konci súboru povie číslo.
	- Po začiarknutí sa objaví editačné pole, do ktorého môžete napísať, ako bude oznámený začiatok resp. koniec bloku.
	Môžete napísať napríklad niečo takéto:
	Začiatok bloku %d. V súbore budete počuť napríklad: Začiatok bloku 5.
	Editačné pole start block numbering at: Určuje, od ktorého čísla sa bude číslovať (neovplyvňuje názvy súborov, odporúčam nechať na 1).
	- Zmeny uložíte tlačidlom OK.
	- Opäť sme v predchádzajúcom dialógu.
	- Po aktivovaní tlačidla Test sa dozvieme, na koľko súborov bude text rozdelený.
	-Rozdelenie a konvertovanie spustíte aktivovaním tlačidla split and convert a následne tlačidlom split.

	2. Sharp Keys

	program slúži na premapovanie kláves. Môžete ho použiť, ak vám napríklad na notebooku chýba kláves insert. Ako kláves insert môžete nastaviť kláves printscreen, alebo akýkoľvek iný, ktorý nepoužívate.
	Návod pochádza od Petra Leckého, zdroj:
http://forum.unss.sk/index.php?topic=318.msg732#msg732

1.	Stiahnite program Sharp keys z adresy
http://www.randyrants.com/sharpkeys3.zip
Rozbaľte ho a spustite súbor SharpKeys.exe
	2. Stlačením "ok" zatvorte úvodný dialóg, ktorý vám hovorí v akých operačných systémoch môžete program použiť.
	3. V zozname, ktorý sa zobrazí v ďalšom dialógu, môžete vidieť zoznam mapovaní, ktoré už v kľúči v registroch máte. Okrem zoznamu sú tam aj tlačidlá na manažovanie skratiek. Stlačme teda tlačidlo "add" aby sme mohli pridať nové mapovanie.
	4. V zozname "map this key (from key)" vyberme kláves ktorého význam chceme zmeniť. 
	5. V zozname "to this key (to key)" vyberme kláves ktorý sa má emulovať po stlačení klávesu ktorý sme vybrali v prvom zozname. Hneď prvá možnosť (--turn key off) slúži na deaktivovanie klávesu.
	6. Stlačte ok. Tým sme do zoznamu pridali nové mapovanie.
	7. Nakoniec stlačte tlačidlo "write to registry", čím vygenerujete v registroch kľúč s definovanými mapovaniami.
	8. Reštartujte počítač, alebo sa odhláste a znovu prihláste.
	3. Mp3DirectCut

	Program MP3DirectCcut slúži na strihanie a nahrávanie mp3 súborov. Oproti ostatným audio editorom sa líši tým, že mp3 neprevádza do wav, ale rovno ich otvára. To znamená, že aj veľký súbor vie otvoriť a uložiť veľmi rýchlo. Nevýhodou ale je, že strihy uprostred súboru výrazne počuť. Program sa preto hodí na delenie veľkých mp3 súborov na menšie, orezávanie začiatkov a koncov súborov (napr nahrávky z rozhlasu a pod).
	Stránka programu:
http://mpesch3.de1.cc/mp3dc.html
	Program stiahnete tak, že nájdete nadpis 2. úrovne s textom Download mp3DirectCut a vyberiete niektorý zo serverov, napríklad fosshub.com. Po načítaní stránky  aktivujete odkaz Download mp3DirectCut Windows - 301.47 KB | version: 2.20

	3.1 Inštalácia

	Program môžete nainštalovať tak, že exe súbor necháte rozbaliť v hocijakom programe na správu archívov, napríklad 7zip. Môžete tiež súbor rovno spustiť a prejsť sprievodcom inštalácie: Inštalácia sa ale na mojom počítači správa neslušne (nevie sa spustiť s právami správcu a program po nainštalovaní nemá práva na zápis do vlastného priečinka). Ak to ale chcete skúsiť tak:
	- Nájdite súbor, ktorý ste stiahli a v kontextovom menu kliknite na položku spustiť ako správca.
	- V prvom okne aktivujte tlačidlo next.
	- V Ďalšom dialógu vyberte priečinok, do ktorého chcete program nainštalovať. Môžete ho napísať do editačného poľa, alebo vyhľadať tlačidlom browse. Ak priečinok zapisujete ručne, môžete začiarknuť pole Create this directory if it does not exist, čím zaručíte, že si program priečinok vytvorí sám. Ak tak neurobíte, program sa v ďalšom kroku opýta, či si smie priečinok vytvoriť.
	- Na ďalšiu obrazovku sa dostanete tlačidlom Next.
	- V tomto momente sa program nainštaluje a vytvorí zástupcu na ploche.

	3.2 prvé spustenie

	Spustite program MP3DirectCut z pracovnej plochy.
	Ak program spúšťate prvý krát, objaví sa uvítacie Okno. To môžete zatvoriť tlačidlom oK.
	Následne sa objaví sprievodca nastavením. Tu sa vás program pýta, či chcete, aby si ukladal nastavenia do vlastného priečinka (portable forced). Ak začiarknete, súbor s nastaveniami bude v tom istom priečinku, ako program MP3Directcut. Ak odčiarknete, nastavenia sa uložia do používateľského profilu Windows. Nastavenie uložíte tlačidlom OK.
	Ak ste program nainštalovali do predvoleného priečinka C:\Program Files (x86)\mp3DirectCut, Pokiaľ program nie je spustený s právami správcu, nie je možné toto pole začiarknuť a všetky nastavenia sa ukladajú do používateľského profilu Windows. Toto sa dá zmeniť tak, že programu vo vlastnostiach odkazu na karte 
kompatibilita začiarknete spustiť tento program ako správca.

	3.3 Strihanie súborov

	- Aby sme mohli strihať súbor, musíme ho otvoriť. To urobíte z menu file >Open (ctrl+o).
	- Pri prvom súbore nás program upozorní, že to, čo sa zobrazuje na obrazovke nie sú reálne zvukové dáta, ale graf generovaný z mp3 rámcov. To nás nezaujíma, preto začiarkneme Don't show this message again a Klikneme OK.
	- Po otvorení súboru vidíme jeho názov v titulku okna.
	- Prehrávanie súboru spustíme a pozastavíme medzerou.
	- Po súbore môžeme skákať šípkou vľavo a vpravo po menších úsekoch a page up a down po väčších úsekoch.
	- Home a end presúva na začiatok a na koniec súboru.
	- Úsek vystrihneme tak, že vložíme začiatočnú a koncovú značku. Začiatočná značka sa vkladá písmenom b (Božena) a koncová písmenom n (nora).

	Predstavme si, že chceme odstrihnúť niečo zo začiatku súboru:
	- Presunieme sa na začiatok klávesom Home a stlačíme b, čím programu povieme, že budeme strihať od tohto miesta.
	- Teraz spustíme prehrávanie. Na mieste, kde chceme skončiť strihanie stlačíme písmeno n. Môžete tiež najprv zastaviť prehrávanie a potom stlačiť písmeno n. Ak je miesto ďaleko, neváhajte prehrávanie popohnať šípkami alebo klávesmi page up a page down.
	- Aby sme zistili, či sme označili úsek správne, môžeme použiť tieto skratky:
	- F5: prehrá pár sekúnd pred miestom, od ktorého sa bude strihať.
	- F6: Prehrá pár sekúnd od miesta, kde sa začne strihanie.
	- F7: prehrá miesto tesne pred koncom vystrihnutej časti.
	- F8: Prehrá miesto, kde končí vystrihnutá časť.
	V našom prípade nás bude zaujímať to, ako presne máme nastavenú  koncovú značku, lebo začiatok máme jasný.
	Pozície značiek sa dajú upravovať číslicami 1 - 4 na hornom rade klávesnice (nemusíte ju prepínať na anglickú):
	- 1: posunie ľavú značku viac doľava.
	- 2: Posunie ľavú značku viac doprava.
	- 3: Posunie pravú značku viac doľava.
	- 4. Posunie pravú značku viac doprava.
	Po každom posunutí značky si môžete stav overiť klávesmi F5 - F8.
	Ak ste spokojní, vyznačenú časť vystrihnete klávesom delete.
	Podobný postup funguje, ak chcete orezať koniec súboru:
	- Klávesom end sa presuňte na koniec a pár krát stlačte šípku doľava, aby ste boli pár sekúnd pred koncom. Spustite prehrávanie a nájdite miesto, od ktorého chcete strihať. Sem vložte ľavú hranicu písmenom b. Teraz sa presuňte klávesom end na koniec súboru a stlačte n, čím vložíte pravú hranicu.
	opäť overte, či sú hranice nastavené správne pomocou kláves F5 a F8 a prípadne upravte hranice pomocou čísel 1 - 4.
	Po odstrihnutí môžeme súbor uložiť tak, že z menu file klikneme na Save complete audio (ctrl+w).
	Vyberte miesto, kam chcete súbor uložiť, zadajte názov a aktivujte tlačidlo uložiť.
	Ak súbor uložíte pod tým istým názvom, program sa dva krát pýta, či naozaj chcete nahradiť pôvodný súbor. Ak ste si istý, na obe výzvy odpovedzte áno.

	3.4 Úprava hlasitosti

	V programe MP3Directcut môžeme jednoducho upraviť hlasitosť súboru:
	- Otvorte ľubovoľný mp3 súbor.
	- Ak chcete na začiatku a na konci urobiť postupné zosilnenie a postupné stíšenie, postupujte takto:
	- Presuňte sa na začiatok súboru a stlačte písmeno b, čím vložíte ľavú hranicu.
	- Teraz spustite prehrávanie a približne po piatich sekundách vložte pravú hranicu písmenom n.
	- Z menu edit aktivujte položku Simple fade from to position (ctrl+f).
	- Výsledok overíte tak, že sa presuniete na začiatok súboru a spustíte prehrávanie.
	podobný postup zopakujte aj na konci súboru.
	Ak chcete nastaviť maximálnu možnú hlasitosť súboru, môžete využiť tzv. normalizovanie. Je to funkcia, ktorá analyzuje súbor a upraví hlasitosť tak, aby najhlasnejšia časť mala 0 DB, teda aby nedochádzalo k nežiadanému praskaniu.
	Funkciu normalizovanie môžete spustiť z menu edit >Normalize (ctrl+M).
	program najprv analyzuje súbor.
	Po skončení analýzy môžete stlačiť OK, čím uložíte súbor s upravenou hlasitosťou.

	Záver

	Na tomto workshope sme si ukázali pár užitočných utilít. Určite sme neprebrali všetko, čo programy dokážu, preto záujemcom odporúčam v programoch Balabolka a MP3Directcut preskúmať menu help.